Mittlerwiile hani au scho fascht alli Schwizer kenneglehrt wo do in Phnom Penh läbe. Es gitt e Huuskreis wo sich öppe 10 Schwizer träffe, wo alli in verschiidene Missionsgsellschafte tätig sind. Isch mega schön wenn me sich mängisch eifach uff Schwizerdütsch cha ussdrugge.  Ei Schwizer Familie hett do letschti zu emne Barbeque iiglade. Hmmm isch das fein gsi. Vor allem de Zopf wo si gmacht hett. Himmel =) Und am Mäntig isch de Schwizer Botschafter vo Bankok uff Phnom Penh cho und hett ins Restaurant Tell (das gitts wirklich do!!!) glade zu emne Apéro. Do hani no paar Schwizer kenneglehrt wo au e andere Background wie volounteer Working händ. Die Gschichte wo dr Botschafter zverzelle gha hett sind riisig spannend gsi. Usserdäm gitts importierts Fondue in däm Restaurant. Das  wirdi gly moll go probiere. Villicht tönt das alles jetzt e bitz bünzlig, wenn me sich do unter de Schwizer so trifft. Aber wenn me eifach zwüscheduure in dr eigene Sproch cha rede und über Sache cha diskutiere wo dehei abgönd (zum bispil dass mer scho 4 Medallie gwunne händ =) =)… das duet eifach guet.  Hütte händ mini Khmer Lessons aagfange. Es isch scho strub e sproch zlehre wo genau nütt mit dr Muetersproch zdue hett. Aber freu mi druff, dassi mi verständige cha.  Hebed Sorg zu euch, blessings und  Lieh-häi (Byebye)